Trump in staat van beskuldiging: Jurielede beëdigDie Amerikaanse hoofregter John Roberts beëdig Donderdag 99 van 100 senatore in. (Senate Television via AP) Die Amerikaanse hoofregter John Roberts is Donderdagmiddag ingesweer vir die langverwagte verhoor van die Amerikaanse president Donald Trump. Hy is in Desember in ’n staat van beskuldiging geplaas. Roberts sal die verhoor oorsien wanneer dit Dinsdag afskop. Roberts het gister sy eed afgelê, waarna hy 99 van die 100 senatore wat as jurielede in die verhoor optree, beëdig het. Mitch McConnell, leier van die Senaat, het die senaat en lede van die Withuis tot Maandag tyd gegee om dokumente met hul argumente vir volgende week se verhoor in te dien. Maroela Media het vroeër berig Trump is die derde Amerikaanse president om in ŉ staat van beskuldiging geplaas te word. Hy word amptelik daarvan aangekla dat hy sy mag misbruik het en die kongres se ondersoek na hom belemmer het. Pres. Donald Trump Donderdag in die Withuis in Washington. (Foto: Evan Vucci, AP) ŉ Tweederdemeerderheid is in die verhoor by die senaat nodig om Trump se kop te laat rol. Dit is egter onwaarskynlik aangesien die Republikeine – Trump se party – in beheer van die senaat is. Die Demokrate het in September met ŉ ondersoek teen Trump begin. Hy is daarvan beskuldig dat hy druk op die president van die Oekraïne probeer plaas het om Joe Biden, die Demokratiese presidentskandidaat vir 2020, se seun se oënskynlik korrupte sakeverhoudinge in die Oekraïne te ondersoek. Volgens die Demokrate het dit daarop neergekom dat Trump die Oekraïne afgepers het om Biden se seun te ondersoek en dat hy só ’n mededinger se kanse in die 2020- presidensiële verkiesing in die VSA benadeel het. Trump word boonop vandeesweek deur die Government Accountability Office (GAO), ’n onpartydige waghond van die kongres, daarvan beskuldig dat die Withuis die wet oortree het deur militêre hulp om “beleidsredes” aan die Oekraïne oor die afgelope somer goed te keur. Trump het egter in Desember na die die saak teen hom as ŉ “heksejag” verwys en volgehou dat hy niks verkeerd gedoen het nie. Hy het ook gesê hy is nie bekommerd oor die proses wat gaan volg nie.